L'Eliana celebra de nou el Mes del Llibre
05 de abril de 2024

L'Ajuntament de l'Eliana torna a commemorar aquest abril el mes del llibre. Les celebracions arrancaran el divendres 12 d'abril amb l'obra de teatre familiar El legado de las Corsarias, de la mà d’APLAE, que s'oferirà a les 19 hores a l'Auditori Municipal. És una història emocionant que ens transporta a les mars tumultuoses durant el segle XVIII. En un món dominat pels homes, un grup d'audaces dones corsàries i pirates desafien totes les convencions i s'embarquen en aventures plenes de perills i grans desafiaments. Aquesta cita s'emmarca, a més, en la Setmana del Teatre que s'ha celebrat en els últims dies. Les entrades estan ja disponibles en l'Elientrada.es.

El dissabte 20, des de les 10 del matí, al Passeig Secondo Baldín tindrà lloc la segona edició d’Elifreak, la fira del còmic, manga i anime. Una cita a l'aire lliure on els amants de la cultura japonesa i coreana podran gaudir d'activitats gratuïtes i tallers com cosplay, K-pop, photocall o zona arcade, entre d’altres.

Del 22 al 26 d'abril els centres educatius de la localitat acolliran la Setmana del Llibre Escolar, l'objectiu del qual és el foment de la lectura. En ells se celebraran tallers didàctics, organitzat pel cicle superior d'Educació Infantil de l’IES l'Eliana, rondalles i una gimcana lectora.

El dimarts 23, Dia Internacional del Llibre, se celebrarà la Fira l'Aventura de la Literatura, amb tallers didàctics, manualitats, el punt d'intercanvi "un llibre, una amistat" i el lliurament de premis Concurs Literari el So de les Paraules.

L'activitat continuarà el divendres 26 amb la celebració del 20é aniversari del Club de Lectura de l'Eliana i, per finalitzar, el diumenge 28, la plaça del País Valencià acollirà, entre les 11 i les 14 hores, una jornada de trobada que comptarà amb estands de llibreries locals i del Consell de Xiquetes i Xiquets, així com racons creatius. La Fira del Llibre continuarà a les 12.30 hores amb el teatre familiar MOMO . La xicoteta Momo viu en un vell amfiteatre i té molts amics i amigues. Fins que arriben els homes grisos, empleats del Banc del Temps, obsessionats amb robar el temps a la humanitat. Momo haurà d'anar on naix el Temps per a retornar-li'l als seus amics i amigues, i ensenyar-los el valor que tenen els xicotets moments.